[pic] | EVROPSKA KOMISIJA |

Bruselj, 27.4.2010

COM(2010) 189 konč.

MNENJE KOMISIJE

v skladu s prvim pododstavkom člena 48(3) Pogodbe o Evropski unijio sklepu Evropskega sveta za proučitev predlogov sprememb pogodb v zvezi s sestavo Evropskega parlamenta po predlogu vlade Španije

MNENJE KOMISIJE

v skladu s prvim pododstavkom člena 48(3) Pogodbe o Evropski unijio sklepu Evropskega sveta za proučitev predlogov sprememb pogodb v zvezi s sestavo Evropskega parlamenta po predlogu vlade Španije

Komisija je izrazila zadovoljstvo nad pobudo španske vlade za spremembo protokola št. 36 k Lizbonski pogodbi o prehodnih določbah. Strinja se s stališčem, da je treba prehodne ukrepe glede sestave Evropskega parlamenta, v zvezi s katerimi je bilo v Evropskem svetu doseženo politično soglasje, čim prej sprejeti v skladu s potrebnimi pravnimi postopki.

Komisija poudarja, da je namen pobude Španije uresničitev dolgoletnega političnega soglasja Evropskega sveta. Pobuda je posledica dejstva, da junijske volitve v Evropski parlament leta 2009 niso potekale v skladu s pravili Lizbonske pogodbe, kot je bilo prvotno predvideno.

Na zahtevo Evropskega sveta je Evropski parlament 11. oktobra 2007 že sprejel resolucijo[1], ki vsebuje osnutek sklepa Evropskega sveta o prihodnji sestavi Parlamenta. V osnutku sklepa je določeno število predstavnikov v Evropskem parlamentu v skladu s členom 14(2) Pogodbe o Evropski uniji, kakor je spremenjen z Lizbonsko pogodbo. Evropski svet je na medvladni konferenci leta 2007[2] dal politično soglasje glede osnutka sklepa in tudi glede dodatne spremembe predlaganega števila (in sicer dodatni sedež za italijanskega predstavnika)[3].

Evropski svet je na zasedanju 11. in 12. decembra 2008 izjavil, da če bi Lizbonska pogodba začela veljati šele po volitvah v Evropski parlament junija 2009, bodo, kakor hitro bo to mogoče, sprejeti prehodni ukrepi, da bi se do konca mandatnega obdobja 2009–2014 v skladu s številkami, dogovorjenimi v okviru medvladne konference leta 2007, povečalo število poslancev Evropskega parlamenta. V izjavi je izrecno navedeno, da se bo zato skupno število poslancev Evropskega parlamenta do konca mandatnega obdobja 2009–2014 s 736 povečalo na 754. Prav tako pa naj bi v skladu z izjavo ta sprememba po možnosti začela veljati v letu 2010.

Po volitvah v Evropski parlament junija 2009 je Evropski svet na zasedanju 18. in 19. junija 2009 ponovno opozoril na svojo izjavo in izrecno navedel številke, dogovorjene v okviru medvladne konference leta 2007. Prav tako je bilo navedeno, kako bi lahko države članice zapolnile dodatne sedeže bodisi z ad hoc volitvami bodisi glede na rezultate evropskih volitev junija 2009 ali tako, da bi njihov nacionalni parlament izmed svojih poslancev imenoval zahtevano število članov. Po začetku veljavnosti Lizbonske pogodbe 1. decembra 2009 je španska vlada predložila svojo pobudo, glede katere se je Evropski svet zdaj posvetoval s Komisijo.

Ker je predlog odraz političnega soglasja med državami članicami, doseženega ob upoštevanju Pogodbe, ki naj bi začela veljati po junijskih volitvah v Evropski parlament leta 2009, Komisija priporoča, da se čim prej skliče medvladna konferenca, v okviru katere bi razprave potekale samo na temo španskega predloga za protokol, ki spreminja protokol št. 36 o prehodnih določbah.

[1] Resolucija Evropskega parlamenta z dne 11. oktobra 2007 o sestavi Evropskega parlamenta {2007/2169(INI)}.

[2] Izjava št. 5, priložena Sklepni listini medvladne konference.

[3] Izjava št. 4, priložena Sklepni listini medvladne konference.